Nariadenie Komisie (EHS) č. 468/74
z 26. februára 1974,
ktorým sa mení a dopĺňa nariadenie Komisie (EHS) č. 1767/68 o systéme minimálnych cien pre vývoz kvitnúcich podcibuliek, cibuliek a hľúz do tretích krajín
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady (EHS) č. 234/68 [1] z 28. februára 1968 o zriadení spoločnej organizácie trhu so živými stromami a inými rastlinami, cibuľkami, koreňmi a podobne, rezanými kvetmi a ozdobnými listami, najmä na jeho článok 7 ods. 2;
keďže článok 1 ods. 1 nariadenia Komisie (EHS) č. 1767/68 [2] o systéme minimálnych cien pre vývoz kvitnúcich podcibuliek, cibuliek a hľúz do tretích krajín, naposledy zmeneného a doplneného nariadením (EHS) č. 688/72 [3], stanovuje, že minimálne vývozné ceny sa majú stanovovať každoročne najneskôr do 31. januára s výnimkou begóniových, siningiových, gladiolových, georgínových a ľaliových druhov, ktoré sa majú stanovovať každoročne najneskôr do 31. marca; keďže podľa odseku 3 uvedeného článku musí každý členský štát oznamovať do 1. marca každý rok vzhľadom na begóniové, siningiové, gladiolové, georgínové a ľaliové druhy a do 1. januára každý rok vzhľadom na ostatné výrobky zahrnuté v systéme minimálnych vývozných cenách všetky informácie potrebné pre hodnotenie cenových trendov na medzinárodných trhoch a úroveň, na ktorej by mali byť minimálne ceny stanovené;
keďže v priebehu posledných niekoľko rokov zmeny v spôsoboch pestovania ľaliových cibuliek posunuli dopredu sezónu žatvy a odbytu; keďže je v záujme producentov, trhu a kupujúcich, aby bol dátum stanovovania minimálnych vývozných cien posunutý dopredu; keďže 31. január by sa zdal byť na tento účel vhodným dátumom;
keďže opatrenia tohto nariadenia sú v súlade so stanoviskom Riadiaceho výboru pre živé stromy a ostatné rastliny, cibuľky, korene a podobne, rezané kvety a ozdobné listy,
PRIJALA TOTO NARIADENIE:
Článok 1
1. V článku 1 ods. 1 nariadenia (EHS) č. 1767/68 sa vypúšťajú slová "a ľaliových druhov".
2. V odseku 3 uvedeného článku sa vypúšťajú slová "a ľaliových druhov".
Článok 2
Toto nariadenie nadobúda účinnosť tretí deň po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo aplikovateľné vo všetkých členských štátoch.
V Bruseli 26. februára 1974